b'\n_START_ARTICLE_\nS\xc3\xa4\xc3\xa4skel\xc3\xa4\n_START_SECTION_\nMaantiede ja asutus\n_START_PARAGRAPH_\nS\xc3\xa4\xc3\xa4skel\xc3\xa4n kunnan pinta-ala on 168,21 neli\xc3\xb6kilometri\xc3\xa4. Se rajoittuu id\xc3\xa4ss\xc3\xa4 Hatsinan piirin Puutostin, kaakossa Voiskovitsan ja etel\xc3\xa4ss\xc3\xa4 Jelisavettinan kuntiin sek\xc3\xa4 l\xc3\xa4nness\xc3\xa4 Leningradin alueen Volossovan ja pohjoisessa Lomonosovin piireihin. Pinta-alasta 55,5\xc2\xa0% on mets\xc3\xa4\xc3\xa4, 37,1\xc2\xa0% maatalousmaata ja 5,8\xc2\xa0% asuinaluetta._NEWLINE_Pinnanmuodostukseltaan alue on koillista kohti laskeutuvaa heikosti kumpuilevaa moreenitasankoa. Kunnassa ei ole luonnollisia vesist\xc3\xb6j\xc3\xa4. Karsti-ilmi\xc3\xb6t ovat yleisi\xc3\xa4. Hy\xc3\xb6tykaivannaisiin kuuluvat fosforiitti, dolomiitti, hiekka ja turve._NEWLINE_Keskuskyl\xc3\xa4n lis\xc3\xa4ksi kuntaan kuuluu 20 kyl\xc3\xa4\xc3\xa4: Akkala (ven. Akkolovo), Hinnautio eli Hynn\xc3\xa4nautio (Fjunatovo), Kolmikanta eli Pieni-Ontrova (Maloje Ondrovo), Kouhia (Kastino), Muttala eli Tikansalo (Muttolovo), Ontrova (Bol\xc5\xa1oje Ondrovo), Per\xc3\xa4j\xc3\xa4rvi (Perejarovo), Pitk\xc3\xa4l\xc3\xa4 (Pitkelevo), Repola (Rebolovo), Roksova (Krok\xc5\xa1evo), Ronila (Ronilovo), Savonkyl\xc3\xa4 eli Kastinan P\xc3\xb6ll\xc3\xa4 (Savankjulja), Suo-Tukenitsa (Tuganitsy), S\xc3\xa4\xc3\xa4pin\xc3\xa4 (\xc5\xbdabino), Toivari (Toivorovo), Uusi-Niiskovitsa (Novyje Nizkovitsy), Vanha-Niiskovitsa (Staryje Nizkovitsy), Voiskovitsa, Vohkana (Vohonovo) ja Vuitti (Vytti). S\xc3\xa4\xc3\xa4skel\xc3\xa4n j\xc3\xa4lkeen toiseksi suurin asutuskeskus on 800 hengen S\xc3\xa4\xc3\xa4pin\xc3\xa4. Kunnan alueella on kolme suurta puutarha-aluetta, joissa on yhteens\xc3\xa4 l\xc3\xa4hes 4\xc2\xa0000 palstaa.\n_START_SECTION_\nHistoria\n_START_PARAGRAPH_\nEnnen toista maailmansotaa seudulla asui etup\xc3\xa4\xc3\xa4ss\xc3\xa4 inkerinsuomalaisia. Er\xc3\xa4iss\xc3\xa4 kyliss\xc3\xa4 oli my\xc3\xb6s inkerikkoja, ven\xc3\xa4l\xc3\xa4isi\xc3\xa4 ja virolaisia. Luterilaiset kuuluivat Kupanitsan, Skuoritsan ja Spankkovan seurakuntiin.\n_START_SECTION_\nLiikenne, talous ja palvelut\n_START_PARAGRAPH_\nT\xc3\xa4rkein liikennev\xc3\xa4yl\xc3\xa4 on S\xc3\xa4\xc3\xa4skel\xc3\xa4n kautta kulkeva Kirovskin, Namkun, Hatsinan ja Haisevaisin v\xc3\xa4linen maantie A120. Kunnan pohjoisrajalla kulkee Pietarin ja Tallinnan v\xc3\xa4linen valtatie M11 ja it\xc3\xa4puolitse Pietarista Hatsinan kautta Pihkovaan johtava valtatie M20. S\xc3\xa4\xc3\xa4skel\xc3\xa4st\xc3\xa4 on nelj\xc3\xa4 linja-autoreitti\xc3\xa4 Hatsinaan. Vohkanan pohjoispuolella on k\xc3\xa4yt\xc3\xb6st\xc3\xa4 poistettu pienkoneiden kiitotie._NEWLINE_Paikallisista elinkeinoista t\xc3\xa4rkeimpi\xc3\xa4 ovat maa- ja mets\xc3\xa4talous (64,8\xc2\xa0%) sek\xc3\xa4 hallinto ja erilaiset julkiset palvelut. Noin puolet ty\xc3\xb6voimasta ty\xc3\xb6skentelee kunnan ulkopuolella. Maataloutta edustavat maidon ja sianlihan tuotantoon erikoistunut Hatsinan piirin suurin maatalousyritys Plamja, maitoa ja lihaa tuottava Bol\xc5\xa1evikin karjatila, 48 yksityistilaa ja 1\xc2\xa0400 asukkaiden palstaviljelm\xc3\xa4\xc3\xa4. Aikaisemmin toiminut lihanjalostamo sulki ovensa vuonna 2010._NEWLINE_Keskuskyl\xc3\xa4n palveluihin kuuluvat lastentarha, keskikoulu, kulttuuritalo, kirjasto, pieni poliklinikka, posti, pankki, joukko kauppoja ja kahvila. Er\xc3\xa4it\xc3\xa4 palveluja on my\xc3\xb6s S\xc3\xa4\xc3\xa4pin\xc3\xa4ss\xc3\xa4 ja muissa kyliss\xc3\xa4. S\xc3\xa4\xc3\xa4pin\xc3\xa4ss\xc3\xa4 ja Vohkanassa on vuonna 2008 rakennetut ortodoksiset kirkot.\n_START_SECTION_\nN\xc3\xa4ht\xc3\xa4vyydet ja matkailu\n_START_PARAGRAPH_\nSeudulta on l\xc3\xb6ydetty useita keskiaikaisia hautapaikkoja. Entisist\xc3\xa4 kartanoista on suojeltu vain Hinnaution puistoalue. Historialliset kohteet liittyv\xc3\xa4t Ven\xc3\xa4j\xc3\xa4n kansalaissotaan ja toiseen maailmansotaan. Matkailupalveluja ei ole.'